మిథుబెన్ పేటీట్

మిథుబెన్ పేటీట్ (ఏప్రిల్ 11, 1892 - జూన్ 16, 1973) భారతదేశ స్వాతంత్ర్య సమరయోధురాలు. గాంధీజీ సాగించిన ఉప్పు సత్యాగ్రహం ఉద్యమంలో కీలకపాత్ర పోషించింది.

జననం 
మిథుబెన్ 1892, ఏప్రిల్ 11న బొంబాయిలోని ఒక ధనిక పార్సీ కుటుంబంలో జన్మించింది. ఈవిడ తండ్రి డిన్షా మానేక్జీ పేటీట్ బొంబాయిలో ఒక ప్రముఖ పారిశ్రామికవేత్త.

ఉద్యమంలో 
రాష్ట్రీయ స్త్రీ సభ కార్యదర్శి, గాంధీజీ అనుచరురాలైన తన మేనత్త ప్రభావంతో మిథుబెన్ పేటీట్ స్వాతంత్ర్యోద్యమంలో పాల్గొన్నది. ఉప్పు సత్యాగ్రహ ఉద్యమంలో భాగంగా కస్తూరిబా గాంధీ సబర్మతిలో, సరోజినీ నాయుడు దండి (గ్రామం)లో 1930, ఏప్రిల్ 6న మొదటిసారిగా ఉప్పు తీసినప్పుడు, మహాత్మా గాంధీ 1930, ఏప్రిల్ 9న భీమ్రాడ్ వద్ద ఉప్పు తీసినప్పుడు వారి వెనుకాల ఉండి ఉద్యమంలో ప్రధాన పాత్ర పోషించింది.

1928లో సర్దార్ పటేల్ యొక్క మార్గదర్శకత్వంలో బర్డిలీ సత్యాగ్రహంలో పాల్గొని బ్రిటీష్ రాజ్కు వ్యతిరేకంగా ప్రచారం చేసింది. మహాత్మా గాంధీతో కలిసి మద్యపాన వ్యతిరేక ఉద్యమంలో కీలక పాత్ర పోషిస్తూ గుజరాత్ లోని అనేక ప్రాంతాల్లోని ప్రజలకు మద్యం వల్ల వచ్చే సమస్యలను వివరించి అనేకమందిని చైతన్యవంతం చేసింది.

సామాజిక సేవ 
గుజరాత్ రాష్ట్రంలోని మరోలిలో కస్తూర్బా వానత్ శాల పేరుతో ఒక ఆశ్రమాన్ని స్థాపించి, ఆదివాసుల పిల్లలకు వివిధ చేతి వృత్తులపై శిక్షణ ఇప్పించింది. అంతేకాకుండా మానసిక రోగులకు చికిత్స కోసం అదే పేరుతో ఒక ఆసుపత్రిని కూడా స్థాపించింది.

పురస్కారాలు 
 1961 - పద్మశ్రీ పురస్కారం - సామాజికరంగం

మరణం 
ఈవిడ 1973, జూన్ 16న మరణించింది.

మూలాలు 

1892 జననాలు
1973 మరణాలు
భారత స్వాతంత్ర్య సమర యోధులు
ఉద్యమకారులు
భారత స్వాతంత్ర్యోద్యమం ఎడిటథాన్
పద్మశ్రీ పురస్కారం పొందిన మహిళలు